## Pravilnik o vrstama i visini naknada za obavljanje poslova propisanih Zakonom o provedbi ovrhe na novčanim sredstvima

### NN 105/2010 (6.9.2010.), Pravilnik o vrstama i visini naknada za obavljanje poslova propisanih Zakonom o provedbi ovrhe na novčanim sredstvima

MINISTARSTVO FINANCIJA

2831

Na temelju članka 26. Zakona o provedbi ovrhe na novčanim sredstvima (»Narodne novine«, broj 91/10) ministar financija donosi

PRAVILNIK

O VRSTAMA I VISINI NAKNADA ZA OBAVLJANJE POSLOVA PROPISANIH ZAKONOM O PROVEDBI OVRHE NA NOVČANIM SREDSTVIMA

I. OPĆE ODREDBE

Članak 1.

(1) Ovim se Pravilnikom propisuju vrste i visine naknada koje Financijska agencija (dalje u tekstu: Agencija) i banke naplaćuju za obavljanje poslova propisanih Zakonom o provedbi ovrhe na novčanim sredstvima (dalje u tekstu: Zakon) te način plaćanja naknada.

(2) Odredbe ovoga Pravilnika koje se odnose na postupanje banke na odgovarajući način se primjenjuju i na postupanje Hrvatske narodne banke.

II. VRSTE I VISINE NAKNADA

Članak 2.

Za obavljanje poslova propisanih Zakonom naplaćuju se naknade za provedbu ovrhe na novčanim sredstvima ovršenika te naknade za uvid i davanje podataka iz Jedinstvenog registra računa.

Naknade za provedbu ovrhe na novčanim sredstvima ovršenika

Članak 3.

Za obavljanje poslova provedbe ovrhe na novčanim sredstvima ovršenika naplaćuju se sljedeće vrste naknada:

1. naknada za provjeru mogućnosti izvršenja osnove za plaćanje,

2. naknada za obračun kamata,

3. naknada za izvršenje osnove za plaćanje,

4. naknada za davanje podataka, preslika i potvrda iz Očevidnika redoslijeda osnova za plaćanje (dalje u tekstu: Očevidnik).

Članak 4.

(1) Naknada iz članka 3. točke 1. i 2. ovoga Pravilnika sadrži naknadu Agencije za poslove zaprimanja i upisa osnove za plaćanje u Očevidnik, provjere sadrži li osnova za plaćanje podatke koji su potrebni za njezino izvršenje te obračun kamata.

(2) Naknada iz članka 3. točke 3. ovoga Pravilnika sadrži naknadu za poslove Agencije i banke.

(3) Naknada iz stavka 2. ovoga članka obuhvaća sljedeće poslove Agencije:

– vođenje Očevidnika,

– utvrđivanje računa i postojanja oročenih novčanih sredstava radi provedbe ovrhe prema članku 8. Zakona,

– formiranje i razmjena poruka s bankama,

– nadzor i usklađivanje razmjene poruka s bankama,

– označavanje blokade/deblokade računa, zabrane/slobodnog raspolaganja oročenim novčanim sredstvima i označavanje stečaja ovršenika u Jedinstvenom registru računa,

– izvješćivanje nadležnih tijela i ovrhovoditelja o nemogućnosti izvršenja osnove za plaćanje u cijelosti,

– pohrana i čuvanje podataka sadržanih u Očevidniku,

– pohrana i čuvanje osnova za plaćanje i pripadajuće dokumentacije,

– ponovno upisivanje osnova za plaćanje u Očevidnik prema članku 18. stavku 3. Zakona.

(4) Naknada iz stavka 2. ovoga članka obuhvaća sljedeće poslove banke:

– primitak, formiranje i razmjena poruka s Agencijom,

– nadzor i usklađivanje razmjene poruka s Agencijom,

– utvrđivanje iznosa novčanih sredstava ovršenika raspoloživih za izvršenje naloga Agencije,

– prijenos novčanih sredstava po nalogu Agencije,

– pljenidba/zabrana/uskrata raspolaganja novčanim sredstvima ovršenika po nalogu Agencije,

– blokada/deblokada računa ovršenika u banci po nalogu Agencije.

Članak 5.

(1) Naknada iz članka 3. točke 3. ovoga Pravilnika dijeli se između Agencije i banaka, kojima je Agencija u postupku izvršenja osnove za plaćanje dala naloge, na način da 55% naknade pripada Agenciji, a 45% bankama.

(2) Raspodjelu naknade iz članka 3. točke 3. ovoga Pravilnika obavlja Agencija. Naknadu koja pripada bankama iz stavka 1. ovoga članka Agencija raspodjeljuje proporcionalno ukupnom broju računa ovršenika otvorenih u pojedinoj banci na dan naplate naknade, prema podacima iz Jedinstvenog registra računa.

Članak 6.

(1) Naknadu iz članka 3. točke 1., 2. i 3. ovoga Pravilnika snosi ovršenik.

(2) Naknadu iz članka 3. točke 4. ovoga Pravilnika plaća podnositelj zahtjeva odnosno tijelo kojem se podaci, preslike i potvrde iz Očevidnika daju na temelju posebnog propisa.

Naknade za uvid i davanje podataka iz Jedinstvenog registra računa

Članak 7.

Naknada za uvid i davanje podataka iz Jedinstvenog registra računa sadrži naknadu za uvid u podatke korištenjem web ili on-line servisa Agencije te naknadu za davanje odnosno preuzimanje podataka iz Jedinstvenog registra računa u elektroničkom ili papirnatom obliku.

Članak 8.

(1) Naknade iz članka 3. ovoga Pravilnika utvrđene su u sljedećim iznosima:

|  |  |  |  |
| --- | --- | --- | --- |
| Red. br. | Opis usluge | Osnovica za obračun | Cijena u kunama |
|  | Provedba ovrhe na novčanim sredstvima |  |  |
| 1. | Provjera mogućnosti provedbe osnove za plaćanje | osnova za plaćanje | 65,00 |
| 2. | Obračun kamata | glavnica | 7,00 |
| 3. | Izvršenje osnove za plaćanje |  |  |
| 3.1. | Izvršenje odjednom u cijelosti iz sredstava u jednoj banci | osnova za plaćanje | 17,00 |
| 3.2. | Izvršenje odjednom u cijelosti iz sredstava u više banaka | osnova za plaćanje | 39,00 |
| 3.3. | Izvršenje u uvjetima blokade računa i zabrane raspolaganja novčanim sredstvima | osnova za plaćanje | 110,00 |
| 4. | Davanje podataka, preslika i potvrda iz Očevidnika |  |  |
| 4.1. | – na papiru | stranica | 43,00 |
| 4.2. | – u obliku datoteke | slog | 0,20  min. 21,00 |

Na naknade pod rednim brojem 4. ovoga stavka obračunava se porez na dodanu vrijednost.

(2) Naknade iz članka 7. ovoga Pravilnika utvrđene su u sljedećim iznosima:

|  |  |  |  |
| --- | --- | --- | --- |
| Red. br. | Opis usluge | Osnovica za obračun | Cijena u kunama |
|  | Uvid i davanje podataka iz Jedinstvenog registra računa |  |  |
| 1. | Uvid u podatke putem web i on-line servisa Agencije |  |  |
| 1.1. | – uvid | upit | 0,80 |
| 1.2. | – pregled stavaka | slog | 0,20 |
| 2. | Uvid u podatke putem web servisa Agencije |  |  |
| 2.1. | – polugodišnja pretplata | korisnik | 298,37 |
| 2.2. | – godišnja pretplata | korisnik | 498,37 |
| 3. | Preuzimanje podataka |  |  |
| 3.1. | – putem web servisa Agencije | slog | 0,10 |
| 3.2. | – putem on-line servisa Agencije | slog | 0,10 |
| 3.3. | – putem servisa utemeljenog na C:D | slog | 0,10 |
| 4. | Pregled podataka |  |  |
| 4.1. | – na papiru | započeta str. | 19,51 |
| 4.2. | – u obliku datoteke | slog | 0,20  min. 19,51 |

Na naknade iz ovoga stavka obračunava se porez na dodanu vrijednost.

III. NAČIN PLAĆANJA NAKNADA

Članak 9.

(1) Nalog za naplatu naknade iz članka 3. točke 1., 2. i 3. ovoga Pravilnika sadržan je u nalogu kojeg Agencija daje banci nakon upisa osnove za plaćanje u Očevidnik.

(2) Naknadu iz članka 3. točke 4. ovoga Pravilnika podnositelj zahtjeva plaća unaprijed, na temelju obavijesti o plaćanju koju izdaje Agencija. Podnositelj zahtjeva dostavlja Agenciji dokaz o izvršenoj uplati, nakon čega je Agencija obvezna podnositelju zahtjeva dati zatražene podatke, preslike odnosno potvrde te ispostaviti račun.

(3) Naknada za uvid i preuzimanje podataka iz članka 7. ovoga Pravilnika naplaćuje se na temelju sklopljenog ugovora odnosno ispunjene pristupnice i uplaćenog iznosa pretplate. Naknadu za pregled podataka iz članka 7. ovoga Pravilnika podnositelj zahtjeva plaća unaprijed, na temelju obavijesti o plaćanju.

IV. ZAVRŠNE ODREDBE

Članak 10.

Ovaj Pravilnik stupa na snagu danom objave u »Narodnim novinama«, osim odredbi članka od 3. do 6., članka 8. stavka 1. i članka 9. stavka 1. i 2. ovoga Pravilnika koje stupaju na snagu 1. siječnja 2011.

Klasa: 011-01/10-01/199

Urbroj: 513-11/10-1

Zagreb, 30. kolovoza 2010.

Potpredsjednik
Vlade Republike Hrvatske i
ministar financija
Ivan Šuker, v. r.

Pravilnik, NN 105/2010-2831